**נייר עמדה**

**תזכיר חוק העונשין (שימוש בנשק חם), התשע"ח- 2018**

**מבוא**

סעיף 340א לחוק העונשין, התשל"ז-1977 קובע כי ירי מנשק חם באזור מגורים, ללא הסבר סביר, הוא עבירה שהעונש המרבי בצידה הוא שנת מאסר.

**הצעת החוק מבקשת לקבוע כי ירי בנשק חם בכל מקום שהוא, ללא הסבר סביר, יחשב כעבירה.**

**בנוסף, מבקשת הצעת החוק להחמיר בעונשו של היורה בכל מקום שהוא, לשתי שנות מאסר, וכן לקבוע, כי כאשר הירי נעשה בנסיבות מחמירות, כגון באזור מגורים, או באופן שיש בו לסכן חיי אדם, העונש המרבי יהיה חמש שנות מאסר.**

**מבט יהודי**

1. **החובה לנהוג בזהירות** – התורה דורשת מכל אחד ואחד לוודא שסביבתו תהיה בטוחה לזולת. כדברי הרמב"ם: "כל מכשול שיש בו סכנת נפשות, מצות עשה להסירו ולהשמר ממנו ולהזהר בדבר יפה יפה. שנאמר: 'השמר לך ושמור נפשך'. ואם לא הסיר, והניח המכשולות המביאין לידי סכנה - ביטל מצות עשה, ועבר על 'לא תשים דמים'" (הלכות רוצח ושמירת הנפש, פרק יא, הלכה ד). קל וחומר, שכאשר אדם עושה המסכן את זולתו, הוא נוהג שלא כדין[[1]](#endnote-2).
2. **חובת הציבור לתקן תקנות להגנה על חייו של הפרט** - נוסף על חובת היחיד לוודא שסביבתו בטוחה, התורה מדגישה את חובתם של המנהיגים לחנך את הציבור לנהוג בזהירות.[[2]](#endnote-3) כאשר מדובר בסכנה לאובדן חיי אדם, חייב הציבור במשנה זהירות, שכן התורה מדגישה שאחיזתנו בארץ מותנית בהקפדה על שמירת חיי אדם (במדבר לה, לג): " וְלֹא תַחֲנִיפוּ אֶת הָאָרֶץ, אֲשֶׁר אַתֶּם בָּהּ, כִּי הַדָּם, הוּא יַחֲנִיף אֶת הָאָרֶץ. וְלָאָרֶץ לֹא יְכֻפַּר, לַדָּם אֲשֶׁר שֻׁפַּךְ בָּהּ, כִּי אִם בְּדַם שֹׁפְכוֹ".[[3]](#endnote-4)
3. **מדרג ענישה לפי חומרת הרשלנות** – הענישה על התנהלות מסוכנת ורשלנית צריכה לשקף את רמת הרשלנות[[4]](#endnote-5). על כן, גם החוק צריך לבטא את ההבדל בין שימוש בנשק חם במקום מוגן יחסית, ובין שימוש בו במקום מסוכן יותר לסביבה, כדוגמת אזור מגורים.

**לאור האמור, רבני צהר תומכים בהצעת החוק.**

1. מן הראוי להביא, בהקשר זה, את דבריו של הרב אביגדור נבנצל (שיחות לספר במדבר עמ' שה): "שני אנשים הורידו חביות זהות מראש אותו גג, ונקטו באותה רמת זהירות. חביתו של האחד נפלה והרגה מישהו, ואילו לשני "היה מזל" כמו שאומרים, והחבית לא נפלה. או נפלה, אבל שניה אחת אחרי שעברו במקום. נמצא, שלמרות אי הזהירות השווה של שניהם, האחד יבלה שנים בגלות, והשני ישב בביתו ובכבודו הראשון. ... אבל מצד האמת השני צריך לחוש בדיוק כאותו הנמק בגלות, שהרי פשיעתם היתה שווה. כמה פעמים סיכנו את עצמנו, או את אחרים בחוסר זהירות?". [↑](#endnote-ref-2)
2. כך למשל בפרשת עגלה ערופה, כשנמצא אדם הרוג בשדה ולא ידוע מי הרגו, חייבים זקני העיר הקרובה לכפר על המעשה בעריפת ראש עגלה. כנאמר: "וְהוֹרִדוּ זִקְנֵי הָעִיר הַהִוא אֶת הָעֶגְלָה אֶל נַחַל אֵיתָן [...], וְעָרְפוּ שָׁם אֶת הָעֶגְלָה בַּנָּחַל. [...] וְכֹל זִקְנֵי הָעִיר הַהִוא הַקְּרֹבִים אֶל הֶחָלָל, יִרְחֲצוּ אֶת יְדֵיהֶם עַל הָעֶגְלָה הָעֲרוּפָה בַנָּחַל. וְעָנוּ וְאָמְרוּ, יָדֵינוּ לֹא שָׁפְכוּ אֶת הַדָּם הַזֶּה וְעֵינֵינוּ לֹא רָאוּ" (דברים כא, ד-ז). ונשאלת השאלה: מה חטאם ומה פשעם של זקני העיר, שהם חייבים לכפר עליו? או בלשון המשנה: "וכי על דעתינו עלתה שזקני בית דין שופכי דמים הן? אלא שלא בא לידינו, ופטרנוהו בלא מזון, ולא ראינוהו, והנחנוהו בלא לוייה" (סוטה, פרק ט, משנה ו):. זקני בית דין, כמנהיגיו הרוחניים של הציבור, אינם אמורים ללוות את ההלך בעצמם, אך האחריות לחייו והדאגה לשלומו מוטלת עליהם באמצעות הסברה וחינוך הציבור לנהוג במידות הראויות. [↑](#endnote-ref-3)
3. הפסוק מדבר גם על רוצח בשוגג, ועל חובת הציבור לטפל גם בשכמותו. ומכאן שכאשר ישנו זלזול מתמשך בחיי אדם ובאי הקפדה על דרישות הבטיחות הנחוצות להבטחת שלומם של העובדים, חובת הציבור לדאוג לכך. [↑](#endnote-ref-4)
4. ברור שעבירה חמורה יותר צריכה לבוא לידי ביטוי בענישה חמורה יותר. כלשונו של הרמב"ם (מורה נבוכים ג, מא): "דע שגודל העונש וחומרת הכאבתו או קטנותו והקלות לשאת אותו הם בהתחשב בארבעה דברים: הראשון, חומרת הפשע. כי המעשים שנוצר מהם קלקול גדול עונשם חמור, והמעשים שנוצר מהם קלקול פעוט ומועט עונשם קל".

   מצינו דוגמא של שקלול רמת הרשלנות כשיקול ברמת חומרת העבירה ביחס לרוצח בשגגה, כפי שמתאר הרמב"ם (הלכות רוצח פרק ו הלכות א - ד): "שלשה הם ההורגים בלא כוונה: (1) יש הורג בשגגה והעלמה גמורה... ודינו שיגלה לערי מקלט וינצל כמו שביארנו. (2) ויש הורג בשגגה ותהיה השגגה קרובה לאונס והוא שיארע במיתת זה מאורע פלא שאינו מצוי ברוב מאורעות בני אדם ודינו שהוא פטור מן הגלות... (3) ויש הורג בשגגה ותהיה השגגה קרובה לזדון והוא שיהיה בדבר כמו פשיעה או שהיה לו להזהר ולא נזהר, ודינו שאינו גולה, מפני שעונו חמור אין גלות מכפרת לו ואין ערי מקלט קולטות אותו...". [↑](#endnote-ref-5)